钦定古今图书集成/明伦汇编/氏族典/第451卷 > 《廖用贤尚友录》 > 范仲淹
## 钦定古今图书集成/明伦汇编/氏族典/第451卷 > 《廖用贤尚友录》 > 范仲淹

按《宋史范仲淹传》，“仲淹，字希文，唐宰相履冰之后。其
先邠州人也，后徙家江南，遂为苏州吴县人。仲淹二
岁而孤，母更适长山朱氏，从其姓，名说。少有志操，举
进士第，为广德军司理参军，迎其母归养，改集庆军
节度推官。始还姓，更其名，迁大理寺丞，母丧去官。晏
殊知应天府，闻仲淹名，召真府学。服除，以殊荐，为秘”
阁校理，积迁至枢密副使。王举正懦默不任事，谏官
欧阳修等言仲淹有相材，请罢举正，用仲淹。遂改参
知政事。仲淹曰：“执政可由谏官而得乎？”固辞不拜，愿
与韩琦出行边路，为陕西宣抚使。未行，复除参知政
事。会边陲有警，因与富弼请行边，于是以仲淹为河
东、陕西宣抚使、知邠州。以疾请邓州，寻徙杭州，再徙
青州。会病甚，请颍州，未至而卒，谥文正。仲淹内刚外
和，性至孝，为政尚忠厚，所至有恩。四子：纯祐、纯仁、纯
礼、纯粹。